
Átszállási időveszteségek minimalizálása közlekedésszervezési intézkedésekkel

A dolgozat témája olyan megoldások kidolgozása, amelyekkel megvalósítható egy közösségi közlekedési hálózat viszonylatainak optimális hangolása. A hangolás kialakítása a viszonylatok és azok paramétereinek meghatározása után, a járatok indítási jegyzékének elkészítése előtt történik. A hangolás célja az utasok megállóhelyi várakozási idejének minimalizálása.
A dolgozatban bemutatom általánosan egy közösségi közlekedési hálózat hangolási rendszerének kialakítási módszerét. Foglalkozom a különböző csatlakozási típusokkal, azok jellemzőivel, a hangolás célfüggvényével. Kitérek a szükséges paraméterek felvételére, valamint a hangolt csatlakozások ábrázolási módjára.
A hangolás megvalósításához kialakítok egy döntéstámogató eszközt, amely lehetővé teszi a viszonylatok hangolását egy interaktív térkép segítségével. Ez a térkép megjeleníti a csatlakozási pontokat és a hangolt viszonylatok menetvonalait, és lehetővé teszi a járatok indítási idejének változtatását.
A dolgozat utolsó részében a módszer egy lehetséges alkalmazását mutatom be. Példaként a budapesti közösségi közlekedési hálózat metró hálózatát hangolom egy adott időszakban.



